101 terima Darjah Kebesaran Negeri Sarawak
KUCHING: Mantan Ahli Dewan Undangan Negeri (ADUN) Beting Maro, Razali Gapor mendahului senarai 101 penerima darjah dan pingat pada Istiadat Pengurniaan Darjah-darjah Kebesaran Negeri Sarawak oleh Tuan Yang Terutama Yang di-Pertua Negeri, Tun Pehin Sri Abdul Taib Mahmud di Dewan Besar, Astana Negeri, Petra Jaya di sini, semalam Selain Razali, mantan ADUN Sadong Jaya, Ir. Aidel Lariwoo, Dr. Kalwinder Singh Khaira serta Mohamed Zahari Razali turut menerima pengurniaan Darjah Yang Amat Mulia Bintang Sarawak, Johan Bintang Sarawak (J.B.S). Sementara itu, Darjah Yang Amat Mulia Bintang Sarawak, Johan Bintang Kenyalang (J.B.K) telah dianugerahkan kepada empat penerima iaitu Juma’at Ibrahim, Spencer Birai, Chali Ungang@Charlie Ungang serta Tan Check Joon. Tiga penerima bagi Pingat Pentadbiran Awam, Pingat Perkhidmatan Cemerlang (P.P.C) pula ialah Hasmawati Sepawi, Dr. Norisah Suhaili dan Serawa Budol. Istiadat kemudian diteruskan dengan pengurniaan Darjah Yang Amat Mulia Bintang Sarawak, Pegawai Bintang Sarawak (P.B.S) kepada tujuh penerima, manakala lapan penerima bagi Darjah Utama Yang Amat Mulia Bintang Kenyalang Sarawak, Pegawai Bintang Kenyalang (P.B.K). Pada istiadat sama, seramai 14 penerima dikurniakan Pingat Perkhidmatan Awam, Pingat Perkhidmatan Bakti (P.P.B). Pengurniaan Darjah Yang Amat Mulia Bintang Sarawak, Ahli Bintang Sarawak (A.B.S) menyaksikan jumlah penerima teramai pada sesi istiadat kali ini iaitu seramai 17 orang dengan didahului oleh Datin Rohani Awang Bujang yang juga isteri Presiden Persatuan Kebangsaan Orang Ulu Sarawak (OUNA), Dato Abu Bakar Abdullah@Tom Belarek. Selain itu,14 penerima juga dianugerahkan dengan Darjah Utama Yang Amat Mulia Bintang Kenyalang Sarawak, Ahli Bintang Kenyalang (A.B.K). Tun Taib mengakhiri istiadat dengan pengurniaan Pingat Pentadbiran Awam, Pingat Perkhidmatan Terpuji (P.P.T) dan Darjah Yang Amat Mulia Bintang Sarawak, Bentara Bintang Sarawak (B.B.S) masing-masing kepada 15 penerima. Turut hadir, isteri Yang di-Pertua Negeri, Toh Puan Datuk Patinggi Raghad Kurdi Taib serta tetamu kenamaan lain. 
See author's posts
